钦定古今图书集成/方舆汇编/职方典/第1484卷 > 《楚雄县学记》彭纲
## 钦定古今图书集成/方舆汇编/职方典/第1484卷 > 《楚雄县学记》彭纲

弘治癸亥秋八月，楚雄县新学成。初，旧学在城西麓，
以其僻也。弘治三年始迁入城内，即废尼寺为之。然
地势陂陀，殿堂卑陋，非虔祀夫子之所，而生徒业且
不昌。弘治辛酉，知县馀姚范璋由冬官主事来莅县
事，大惧弗“以坠教基。”乃进诸生，召父老胥究度谋
诘，得今址于楚雄卫治之东南，丰衍端夷，实惟兴贤
之所。于是知府上谷梁宇、同知慈谿陆绅、指挥使王
鳌等咸协谋范君，遂请于巡按监察御史四会林君
得报如所拟。今知府高安朱君继祖适来，益锐建学。
于时奉敕巡抚右副都御史宝应陈公方，兼敷治教，
支属承望。而巡按监察御史西蜀何君、按察佥事姑
苏郁君、浮梁范君，各以其听讼赎金之在官者移而
助之。乃买地除址，鸠工庀器，土木金石，以次而举。范
君实董之。乃分其址为三区：中区正北为“大成殿”，凡
六楹，祀夫子及四配、十哲。翼殿东西为两庑，各十二
楹，祀诸贤及汉、唐以来诸大儒，各肖像而主题之。殿
迤南为大成门，益南为棂星门，各四楹。东区正北为
明伦堂，凡四楹。翼堂东西为两斋：曰“进德”，曰“修业”，各
四楹。东西斋之南，为诸生肄业号舍，各七楹。堂益南，
为二门，益南稍西为前门，各四楹。中区之南，大成门
之前为东西两角门，以通堂圃。凡师儒廨舍，诸生会
饭治炊之所，与夫钟鼓几案一切什物，莫不完作，实
于厥所。缭以崇垣，为轮凡六十有六步，为广凡九十
步有奇。棂星门之南为大路，东西为两旗亭，东曰“储
材”，西曰“成器。”路之南有渠若泮然，截渠而桥，曰“泮水
桥。”庙宇耽耽，阶序䄮秩，新宫孔严，表于厥邑。于是春秋释奠，朔望拜谒，卯酉登降，寒暑讲肄，各有其所。而
军民俊秀，感道怀和，望门墙而趋走者，济济相属。噫
亦美矣！是役也，财出于官帑者什七，出于朱君、范君
之节缩；制用者十三；工出于雇募，力出于军民之趋
事。经始于辛酉三月，至是讫工。文学孙璋请予记之。